b'\n_START_ARTICLE_\nSmells Like Teen Spirit\n_START_SECTION_\nTietoa singlest\xc3\xa4\n_START_PARAGRAPH_\nKappaleen s\xc3\xa4velt\xc3\xa4jiksi on merkitty koko yhtye: Kurt Cobain, Dave Grohl ja Krist Novoselic. Smells Like Teen Spirit on monella tapaa tyypillinen grunge-kappale, jossa vuorottelevat rauhallisemmat s\xc3\xa4keist\xc3\xb6t sek\xc3\xa4 lujalla s\xc3\xa4r\xc3\xb6ll\xc3\xa4 ja \xc3\xa4\xc3\xa4nenvoimakkuudella soitettu kertos\xc3\xa4e. Kappaleen musiikillisia esikuvia on monta, mutta esiin nousee erityisesti Neil Youngin \xe2\x80\x9dMr. Chips\xe2\x80\x9d, jonka kanssa laululla on paljon yht\xc3\xa4l\xc3\xa4isyyksi\xc3\xa4. Singlen B-puolella ovat kappaleet Aneurysm ja Even in His Youth. Yhtye esitti kappaleen ensimm\xc3\xa4isen kerran liven\xc3\xa4 17. huhtikuuta vuonna 1991 Seattlessa._NEWLINE_Teen Spirit on yhdysvaltalainen deodoranttimerkki. Laulun nimi tulee "Kurt smells like Teen Spirit" -tekstist\xc3\xa4, jonka Bikini Kill -yhtyeen Kathleen Hanna spray-maalasi sein\xc3\xa4lle. Cobain on my\xc3\xb6s sanonut, ett\xc3\xa4 h\xc3\xa4n keksi kappaleen sanat viisi minuuttia ennen studionauhoitusten alkamista. Kappaleen tunnuslause "here we are now, entertain us" oli Cobainin k\xc3\xa4ytt\xc3\xa4m\xc3\xa4 fraasi h\xc3\xa4nen saapuessaan juhliin. Cobain kertoi my\xc3\xb6s j\xc3\xa4ljitelleens\xc3\xa4 laulua kirjoittaessaan Pixiesin tyyli\xc3\xa4. Kappaleen liveversio julkaistiin vuonna 1996 Nirvanan From the Muddy Banks of the Wishkah -livekokoelma-albumilla. With The Lights Out box-setill\xc3\xa4 vuonna 2004 kappale julkaistiin demona sek\xc3\xa4 Butch Vig mixin\xc3\xa4._NEWLINE_Nirvana esitti "Smells Like Teen Spirit" -kappaleen ensimm\xc3\xa4isen kerran liven\xc3\xa4 OK-hotellissa Seattlessa. Se julkaistiin vuonna 2004 yhtyeen With the Lights Out -boxilla ja vuonna 2005 yhtyeen Classic Albums - Nirvana - Nevermind -DVD:ll\xc3\xa4 ja dokumentilla Hype!\n_START_SECTION_\nMusiikkivideo\n_START_PARAGRAPH_\nKappaleen musiikkivideo on perinteinen video, jossa n\xc3\xa4kyy koko yhtye soittamassa. Yhtye voitti videolla vuoden 1992 MTV Video Music Awardseissa palkinnon kategoriassa \xe2\x80\x9dparas tulokas\xe2\x80\x9d ja toisen kategoriassa \xe2\x80\x9dparas alternative-yhtye\xe2\x80\x9d. Kappale on p\xc3\xa4\xc3\xa4ssyt my\xc3\xb6s Guinnessin enn\xc3\xa4tysten kirjaan, koska se oli soitetuin kappale MTV Europe -musiikkikanavalla._NEWLINE_Kappaleen musiikkivideon on ohjannut Samuel Bayer, joka on my\xc3\xb6hemmin tuottanut ja ohjannut muun muassa Green Dayn, Ramonesin, Metallican, My Chemical Romancen ja The Smashing Pumpkinsin videoita. Video kuvattiin Soundstage-nimisess\xc3\xa4 paikassa Culver-kaupungissa. Video sis\xc3\xa4lt\xc3\xa4\xc3\xa4 Nirvanan soittamassa lukion liikuntasalissa cheerleaderit taustalla ja yleis\xc3\xb6n penkeill\xc3\xa4 istumassa. Videon lopussa yhtye ja yleis\xc3\xb6 tuhoavat paikat ja soittimet.\n_START_SECTION_\nCover-versiot\n_START_PARAGRAPH_\nKappaleesta on olemassa lukuisia cover-versioita, joita ovat esitt\xc3\xa4neet mm. Tori Amos Crucify-EP-levyll\xc3\xa4\xc3\xa4n, suomalainen 2Z yhtye, jazz-yhtye The Bad Plus, punk/heavy-yhtye Melvins ja Xorcist. Japanilainen Beatboxer Dokaka on my\xc3\xb6s tehnyt Smells Like Teen Spiritist\xc3\xa4 oman versionsa. Vuonna 2005 Paul Anka teki kappaleesta oman versionsa. Saksalainen Atari Teenage Riot -yhtye on ottanut kappaleesta vaikutteita yhtyeen \xe2\x80\x9dAtari Teenage Riot\xe2\x80\x9d -kappaleeseen heid\xc3\xa4n vuoden 1997 albumilla "Burn, Berlin, Burn!". Kappale oli my\xc3\xb6s vuonna 2001 Moulin Rouge! -elokuvassa._NEWLINE_Cover-version teki my\xc3\xb6s yhtye Blanks 77 toisena kappaleena albumilla Smells Like Bleach: A Punk Tribute to Nirvana. Beki Bondage julkaisi kappaleen seitsem\xc3\xa4nten\xc3\xa4 raitana tribuuttialbumillaan Smells Like Nirvana vuonna 2000. Both julkaisi my\xc3\xb6s toisen tribuuttialbumin The Cocktail Tribute to Nirvana ja kappale oli siin\xc3\xa4 my\xc3\xb6s seitsem\xc3\xa4nten\xc3\xa4 raitana. Samana vuonna Josh Roseman julkaisi coverin 12. kappaleena albumillaan Cherry. Aqua Velvets -yhtye julkaisi kappaleen 24. kappaleena albumillaan Radio Waves. Vuonna 2002 Amanita-yhtye julkaisi coverin tribuuttialbumillaan Nearvana "San Francisco". Vuonna 2005 Tallywood Strings -yhtye julkaisi kappaleen ensimm\xc3\xa4isen\xc3\xa4 raitana albumillaan String Quartet Tribute to Nirvana\'s Nevermind._NEWLINE_Vuonna 1992 yhdysvaltalainen huumorimuusikko "Weird Al" Yankovic teki parodiaversion Smells Like Teen Spiritist\xc3\xa4. Sen nimi oli "Smells Like Nirvana", ja se ilmestyi vuonna 1992 h\xc3\xa4nen albumillaan Off the Deep End, jonka kansikuva on my\xc3\xb6s otettu Nirvanan Nevermind-albumin kannesta. Smells Like Nirvanan musiikkivideo on my\xc3\xb6s hyvin samanlainen kuin oikean "Spiritin" video. Vuonna 1995 Queercore-musiikkia soittava yhtye Pansy Division teki kappaleen nimelt\xc3\xa4 "Smells Like Queer Spirit" ja se julkaistiin yhtyeen albumilla Pile Up.\n_START_SECTION_\nB-puolet\n_START_PARAGRAPH_\nKappaleesta "Even in His Youth" on julkaistu kaksi erilaista versiota. Normaali versio julkaistiin B-puolena "Smells Like Teen Spirit" -singlell\xc3\xa4 vuonna 1991. Sama versio julkaistiin vuonna 1992 Nirvanan Hormoaning EP:ss\xc3\xa4. Demoversio julkaistiin vuonna 2004 Nirvanan With the Lights Out -boxissa. Kappaleen on sanoittanut yhtyeen keulahahmo Kurt Cobain.'